钦定古今图书集成/历象汇编/庶征典/第173卷 > 《管窥辑要》 > 《为留守奏羊乳麞表》唐·张说
## 钦定古今图书集成/历象汇编/庶征典/第173卷 > 《管窥辑要》 > 《为留守奏羊乳麞表》唐·张说

臣某言：“臣闻灵感无方，每先时以见象；神鉴不昧，必
凭物以示人。有德著而休归，或祥来而事应。”伏惟天
策金轮圣神皇帝陛下端冕驭天，舞干柔远。南越瑞
贡，久通译而归仁；西域奇山，近随方而应圣。臣今月
得所部万年县令郑国忠状，送新出庆山下羖牝羊
乳麞麑一头，狎扰因依，动息随恋。如生所产，若素同
“群，理有可嘉，事无前例。”臣闻异物相育，外方慕化之
征；野畜自驯，荒服来王之兆。必有远裔解辫，欢心百
兽之庭；犷俗怀音，稽首三朝之会。臣言可验，翘足是
期。昔马或生羊，易占得人安之体；犬时养彘，天镜显
代康之文。援此比踪，实为同贯。况复晨饮醴浦，夕下
灵山，翳仙杏之奇花，拾嘉禾之馀穗。羊祯甚玉，麞庆
逾银。晦朔未移，祥符累集，福应之盛，今古未闻。臣沗
尹京都，屡荐嘉瑞，庆忭之至，兼倍恒流。谨差某官，奉
表随进

《述异记》：“周成王时，东裔进六角羊。”

周幽王时，群羊化为狼，食人。

《国语》：季桓子穿井，获如土缶，其中有羊焉。使问之仲
尼，曰：“吾穿井而获狗，何也？”对曰：“以丘之所闻，羊也。丘
闻之，木石之怪曰夔魍魉，水之怪曰龙罔象，土之怪
曰羵羊。”〈注〉《羵羊》“雌雄不成。”

《韩诗外传》：鲁哀公使人穿井，三月不得泉，得一生羊
焉。公使祝鼓舞之，欲上于天，羊不能上。孔子见曰：“水
之精为玉，土之精为羊，此羊肝土也。”公使杀羊，视肝
即土。

《南越志》：“尉佗之时，有五色羊以为瑞，因图之府厅。”
《后汉书。西南裔传》：“冉駹裔者，土地宜畜牧，有五角羊。”
《北史齐文宣本纪》谶云：“羊饮盟津角拄天。”盟津，水也。
羊饮水，王名也。角拄天，大位也。又阳平郡界回星驿
傍有大水，土人常见群羊数百立卧其中，就视不见，
事与谶合。

《隋文帝四王传》：庶人谅，开皇元年立为汉王。十七年
出为并州总管。文帝崩，遂发兵反。时潞州有官羊生
羔，二首相背，以为谅之咎征。

《孔帖》：“南汉刘𬬮四年，苑中羊吐珠，樊胡子以为符瑞，
讽群臣入贺。”

《妖化录》：“宣和五年，京师城北乃官民牧羊地。忽有野
犬不知所从来，入群羊中鸣叫，左右前后诸犬皆往
聚会，一羊间一犬，黑白交映。至次日，城内外诸犬毕
集，或缚者并断索而来。凡扰扰两日，犬多羊少，皆啮
杀其羊。识者知为不祥。”

《悦生随抄》顷在宁州真宁县，见牵羊教化者，其羊胸
前有右手抱胸如人手，有六指甲如羊，颇长。皆言前
身为人，因过恶至此。县令张元弼、主簿君良臣共疑
之。尹曰：“此无他，人与羊交耳。”众人皆释然。

《续夷坚志》：“贞祐二年，丰州杨云卿为崞县令，夏月暴
雨，过关外南十馀里，落羊头一，大如车毂，角上竖高
三尺。以物怪申代州，州下军资库收，闻之朝。”

《如皋县志》：“万历四十一年，地出豮羊。乡民陈一心闻
地中啐啐作声，视之一孔，仅可容簪。掘土二尺，得两
犬，长三寸许，蠕蠕能动，疑即豮羊也。